**ДО  
  
Г-ЖА ЦЕЦКА ЦАЧЕВА  
ПРЕДСЕДАТЕЛ НА НАРОДНОТО СЪБРАНИЕ  
  
С КОПИЕ ДО:  
  
Д-Р ПЕТЪР МОСКОВ  
МИНИСТЪР НА ЗДРАВЕОПАЗВАНЕТО  
  
Д-Р ВЕНЦИСЛАВ ГРОЗЕВ  
ПРЕДСЕДАТЕЛ НА БЪЛГАРСИЯ ЛЕКАРСКИ СЪЮЗ**

**УВАЖАЕМА Г-ЖО ПРЕДСЕДАТЕЛ,  
УВАЖАЕМИ Г-Н МИНИСТЪР,  
УВАЖАЕМИ Д-Р ГРОЗЕВ,**

Обръщаме се към вас по повод проекта на НАРЕДБАТА за проучване на удовлетвореността на пациентите от медицинските дейности, закупувани от Национална здравноосигурителна каса.

Българска болнична асоциация (ББА) оценява удовлетвореността и доверието на пациентите като безспорен приоритет в медицинската дейност. Съответно проучванията в тази насока са от ключово значение за всички институции и участници в сектор Здравеопазване. Собствениците и мениджърите на болници в България, в частност членовете на ББА активно се интересуват от прогреса в тази насока, включително въвеждането на нова нормативна и поднормативна уредба по съответната материя.

Поради изложеното, считаме че е много важно да изразим становище по внесеният проект за наредба за проучване на удовлетвореността на пациентите от медицинските дейности, закупувани от Национална здравноосигурителна каса.

Идеята, заложена в основата на проекта, е изключително важна за дейността на българското здравеопазване. Удовлетвореността на пациентите е фактор, който се е утвърдил на световно ниво и тъй като е от съществено значение следва да бъде въплътен в надеждна законова уредба. Ето защо считаме, че реализацията ú в този вид на Наредбата страда от сериозни недостатъци. Към настоящия момент оценяването на удовлетвореността на пациентите от медицинските дейности е предвидена по съмнителен откъм легитимност и целесъобразност ред. ББА намира, че избраният метод за

анкетиране на пациентите - интервюиране по телефона - поражда твърде много неясноти и възможности за манипулация. Не е изяснен принципът, на който ще се определят анкетиращите, нито е предвидена процедура за тяхното избиране. Не са предвидени задоволителни гаранции за сигурността на личните данни на анкетираните, а и самият метод на провеждане на анкетата може да предизвика притеснение у пациентите и съответно – съмнение в метода.

Становището на Българската болнична асоциация е, че възможностите за злоупотреба, произтичащи от наредбата, ако бъде приета в този си вид, са твърде многобройни и сериозни. Настояваме за преразглеждане на проекта и съобразяване на разпоредбите му с принципа на неприкосновеност на личния живот и личната информация, заложен в Конституцията и основополагащ за цялото българско законодателство, както и да се въведат гаранции за достоверността на анкетите. Ако чрез несигурен метод бъде накърнена неоснователно репутацията на кое да е лечебно заведение, цената е твърде висока.

В заключение, считаме, че ако бъде приет проектът в настоящия си вид, той няма да подпомогне, а ще възпрепятства проучванията относно удовлетвореността на пациентите, може да стане причина за злоупотреби и ще доведе до нова загуба на доверие от страна на пациентите спрямо институциите на здравеопазването и по отношение на българското законодателство като цяло.

София,

10.11.2015 Д-р Иван Маджаров

Председател

Българска болнична асоциация